Učinak prateće terapije antiepilepticima na koncentracije lamotrigina

**Cilj** Odrediti veličinu učinka prateće terapije antiepilepticima na koncentracije lamotrigina, lijeka često kombiniranog s ostalim antiepilepticima koji djeluju kao induktori ili inhibitori enzima.

**Postupci** Ukupno304 pacijenta s epilepsijom (18 do 70 godina) primalo je monoterapiju lamotriginom ili lamotrigin u kombinaciji s antiepiltepticima koji djeluju kao induktori enzima, inhbitori enzima ili oboje. Usporedili smo serumske koncentracije lamotrigina u skupini koja je primala monoterapiju lamotriginom sa skupinama koje su primale lamotrigin u kombinaciji s inhibitorom valproatom, induktorima karbamazepinom, okskarbazepinom, fenobarbitalom, fenitoinom i topiramatom, te lamotrigin s inhibitorom i induktorom zajedno.

**Rezultati** Usporedba najnižih koncentracija monoterapije i politerapije lamotriginom pokazala je sličan medijan koncentracije za terapiju induktorom i više koncentracije za terapiju inhibitorom. Značajna razlika potvrđena je nakon korekcije doze (*P* < 0,001). Značajne pozitivne korelacije između najnižih serumskih koncentracija lamotrigina i najnižih serumskih koncentracija valproata nađene su prije i nakon korekcije doze (r = 0,480,*P* < 0,001 odnosno r = 0,561, *P* < 0,001). Značajne su bile i pozitivne korelacije između najniže koncentracije lamotrigina nakon korekcije doze i karbamazepina (r = 0,439; *P* < 0,001) ili monohidroksi-metabolita oksakarbazepina (r = 0,675; *P* < 0,001).

**Zaključak** Više vrijednosti valproata rezultirale su većom moći inhibicije i višim razinama lamotrigina. Povišene koncentracije karbamazepina i monohidroksi-metabolita oksakarbazepina nakon korekcije doze i nakon što je proces indukcije završen nisu snizile koncentracije lamotrigina. Ovi rezultati mogu biti od kliničkog značaja za optimalno doziranje antiepileptika.